France: lis lenghis minorizadis a son jentradis te Costituzion
Ai 21 di Lui a Versailles, cul vôt di deputâts e senatôrs intune, lis lenghis minorizadis a son stadis ricognossudis pe prime volte inte Costituzion francese. Cun di fat, il gnûf articul 75 de Cjarte costituzionâl, al dîs che lis “lenghis regjonâls a partegnin al patrimoni de France”. E je la prime volte che lis lenghis minorizadis dal stât francês a cjatin un ricognossiment uficiâl a di un nivel cussì alt, ma chest, pal moment, nol mude masse la condizion che chestis lenghis si cjatin a patî. Cun di fat, la stesse Costituzion e ricognòs come lenghe uficiâl dome chê francese. Dut câs, cu la modifiche costituzionâl si creve il tabù de esistence di une sole lenghe dentri dal teritori dal stât e, di plui bandis, si à dite che chest ricognossiment al vierç la strade par une leç su lis lenghis che e permeti di garantî une schirie di dirits di fonde ai citadins che lis fevelin. Par che la Costituzion e fos cambiade a coventavin trê cuints dai vôts di ducj i deputâts e i senatôrs: il risultât finâl al è stât di 539 vôts a pro e 357 cuintri (il minim par passâ al jere di 538 vôts). La riforme e je stade poiade dai partîts de coalizion di maiorance, ma ancje di cualchi rapresentant di çampe. Il câs plui innomenât al è stât chel dal ex ministri socialist Jack Lang, che al à votât a pro de riforme in contrast cu la linie dal so partît. Il vôt contrari, dut câs, no si riferive al aspiet linguistic de riforme, ma a chei – ben plui pençs – di nature istituzionâl.
Font: Ouiaubreton, 21/07/08; Le Monde, 21/07/08; Libération, 21/07/08; Món Divers, 21/07/08; Avui, 22/07/08; Nationalia, 22/07/08; Vilaweb, 22/07/08
fur_Latn fur_Latn fra_Latn